สตาร์ตอัปใหญ่สุด ในประเทศอังกฤษ ทำธุรกิจอะไร ?
ธุรกิจของ Revolut มีความน่าสนใจอย่างไร ? ลงทุนแมนจะเล่าให้ฟัง
21 ม.ค. 2565

สตาร์ตอัปใหญ่สุด ในประเทศอังกฤษ ทำธุรกิจอะไร ? /โดย ลงทุนแมน
ประเทศอังกฤษ ถือเป็นศูนย์กลางทางการเงินที่สำคัญแห่งหนึ่งของโลก มาเป็นเวลานาน 
จึงไม่แปลกที่ประเทศแห่งนี้ เป็นสถานที่ตั้งของสำนักงานใหญ่ธนาคารชื่อดังมากมาย 
ไม่ว่าจะเป็น HSBC, Lloyds, Barclays, NatWest หรือ Standard Chartered
แต่ในช่วงไม่กี่ปีที่ผ่านมา ได้มีสตาร์ตอัปฟินเทครายหนึ่ง ชื่อว่า “Revolut” 
กำลังก้าวขึ้นมาท้าทายส่วนแบ่งตลาดบริการทางการเงิน จากกลุ่มธนาคารยักษ์ใหญ่เหล่านั้น
และได้ถูกประเมินมูลค่าไว้สูงถึง 1.1 ล้านล้านบาท นับเป็นสตาร์ตอัปใหญ่สุดของอังกฤษในขณะนี้
แล้วธุรกิจของ Revolut มีความน่าสนใจอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Revolut เป็นบริษัทเทคโนโลยีทางการเงิน จากประเทศอังกฤษ ก่อตั้งขึ้นในปี 2015 หรือ 6 ปีที่แล้ว 
โดยคุณ Nikolay Storonsky ชาวรัสเซีย และคุณ Vlad Yatsenko ชาวยูเครน
ก่อนหน้านี้ ทั้งคู่เคยทำงานอยู่ที่ธนาคาร Credit Suisse 
ซึ่งคุณ Storonsky ต้องเดินทางไปติดต่องานต่างประเทศบ่อยครั้ง 
ทำให้เขาเสียค่าธรรมเนียมในการทำธุรกรรม และแลกเปลี่ยนสกุลเงินเป็นจำนวนมาก
นี่จึงเป็นสาเหตุให้เขาอยากสร้างธุรกิจใหม่ เพื่อแก้ไขปัญหาเกี่ยวกับค่าใช้จ่ายดังกล่าว 
ในเวลาต่อมา เขาก็ได้ชักชวนคุณ Yatsenko ให้ลาออกมาร่วมตั้งสตาร์ตอัปฟินเทคด้วยกัน
Revolut เริ่มต้นจากการเป็นแพลตฟอร์มให้บริการแลกเปลี่ยนสกุลเงิน ที่คิดอัตราค่าธรรมเนียมต่ำ 
ซึ่งได้รับความนิยมอย่างรวดเร็ว มียอดทำธุรกรรมประมาณ 4,500 ล้านบาท ตั้งแต่เปิดให้บริการในปีแรก
แต่ต่อมา บริษัทเล็งเห็นถึงแนวโน้มพฤติกรรมผู้บริโภค ที่หันมาทำธุรกรรมทางการเงิน บนช่องทางออนไลน์มากขึ้น เลยวางแผนขยายบริการในด้านต่าง ๆ ให้ครบวงจร เพื่อพัฒนาตัวเองเป็น “Financial Super App”
ในปี 2018 บริษัทได้รับใบอนุญาตผู้ประกอบการธนาคาร จากธนาคารกลางยุโรป ทำให้สามารถดำเนินธุรกิจเหมือนธนาคารพาณิชย์ได้ เพียงแต่ Revolut จะทำทุกอย่างบนแพลตฟอร์มออนไลน์ ไม่มีสาขาในโลกจริง
ซึ่งก็จะมีบริการเพิ่มเติมจากเดิม เช่น บัญชีเงินฝากดิจิทัล, บัตรเดบิต, การชำระเงิน, การโอนเงินระหว่างประเทศ, สินเชื่อส่วนบุคคล และฟีเชอร์วางแผนค่าใช้จ่าย
 
นอกจากนั้น Revolut ยังเสริมบริการด้านการลงทุน โดยให้สมาชิกซื้อขายหลักทรัพย์ และคริปโทเคอร์เรนซี จากตลาดสำคัญทั่วโลกได้ รวมถึงมีบริการสำหรับจองที่พัก และเลือกซื้อประกันประเภทต่าง ๆ อีกด้วย
ซึ่งแพลตฟอร์ม Revolut เปิดให้สมัครใช้บริการเหล่านี้ได้ฟรี แต่ถ้าจ่ายเงินอัปเกรดเป็นบัญชีพรีเมียมราว 150-600 บาทต่อเดือน ก็จะได้รับสิทธิประโยชน์ เช่น ฟรีค่าธรรมเนียมตามมูลค่าธุรกรรมที่กำหนด หรือมีอัตราดอกเบี้ยเงินฝากสูงขึ้น
และบริษัทไม่ได้จำกัดบริการอยู่แค่ในอังกฤษเท่านั้น แต่มีการขยายไปในหลายประเทศของทวีปยุโรป และภูมิภาคอื่น ๆ รวมกว่า 36 ประเทศ โดยปี 2020 เพิ่งเปิดตัวในตลาดใหญ่อย่างสหรัฐอเมริกา
ซึ่งต้องบอกว่า การเสนอบริการทางการเงินที่หลากหลาย รองรับเทรนด์ความต้องการด้านต่าง ๆ ของตลาด ส่งผลให้ Revolut เป็นแบรนด์ธนาคารดิจิทัลอันดับต้น ๆ ที่ผู้คนเลือกใช้งาน
ปัจจุบัน Revolut มีฐานลูกค้าอยู่ประมาณ 16 ล้านบัญชี ถือเป็นธนาคารดิจิทัลรายใหญ่สุดของอังกฤษ 
นำหน้าคู่แข่งอีกรายชื่อว่า Monzo ที่มีฐานลูกค้าประมาณ 5 ล้านบัญชี เป็น 3 เท่าตัว
ทีนี้ เรามาลองดูผลประกอบการของ Revolut กันบ้าง ?
ปี 2018 รายได้ 2,600 ล้านบาท ขาดทุน 1,500 ล้านบาท
ปี 2019 รายได้ 7,400 ล้านบาท ขาดทุน 4,700 ล้านบาท
ปี 2020 รายได้ 11,700 ล้านบาท ขาดทุน 7,500 ล้านบาท
จะเห็นได้ว่า Revolut มีรายได้เติบโตแบบก้าวกระโดด 
ซึ่งส่วนสำคัญมาจากบริการซื้อขายคริปโทเคอร์เรนซี ที่คนรุ่นใหม่ให้ความสนใจกันเป็นอย่างมาก 
ทำให้ในปี 2020 มูลค่าการทำธุรกรรมบนแพลตฟอร์มได้พุ่งสูงขึ้น มาอยู่ที่ 2.9 ล้านล้านบาท เลยทีเดียว
อย่างไรก็ตาม บริษัทยังคงขาดทุนมหาศาล ซึ่งอาจเป็นเรื่องปกติของสตาร์ตอัป ที่อยู่ในช่วงของการขยายฐานลูกค้า จึงต้องจับตาดูต่อไปว่า Revolut จะหาวิธีสร้างกำไร ได้มากน้อยเพียงใดในอนาคต
แล้วตอนนี้ Revolut มีขนาดใหญ่แค่ไหน ?
ที่ผ่านมา การเติบโตอย่างต่อเนื่องของ Revolut ทำให้บริษัทประสบความสำเร็จ ในการระดมทุนมาแล้วหลายรอบ รวมเป็นมูลค่ากว่า 57,000 ล้านบาท โดยมีบริษัทชื่อดังอย่าง SoftBank เข้ามาร่วมลงทุนด้วย
ในการระดมทุนเมื่อปี 2020 กลุ่มนักลงทุนเคยประเมินมูลค่าของ Revolut ไว้อยู่ที่ 1.9 แสนล้านบาท
แต่จากการระดมทุนรอบล่าสุด เมื่อเดือนกรกฎาคม ปี 2021 มูลค่าประเมินของบริษัทได้เพิ่มขึ้นเป็น 1.1 ล้านล้านบาท หรือสูงขึ้นราว 6 เท่า เมื่อเทียบกับปีก่อนหน้า
ส่งผลให้ Revolut กลายเป็นสตาร์ตอัปยูนิคอร์นรายใหญ่สุดของประเทศอังกฤษ และใหญ่เป็นอันดับ 2 ของทวีปยุโรป รองจาก Klarna บริษัทเทคโนโลยีฟินเทค จากประเทศสวีเดน
และถ้าลองเปรียบเทียบกับธนาคารพาณิชย์ยักษ์ใหญ่สัญชาติอังกฤษ
- HSBC Holdings มูลค่าบริษัท 4.0 ล้านล้านบาท อายุ 156 ปี
- Lloyds Banking Group มูลค่าบริษัท 1.4 ล้านล้านบาท อายุ 326 ปี
- Barclays มูลค่าบริษัท 1.3 ล้านล้านบาท อายุ 331 ปี
- NatWest Group มูลค่าบริษัท 1.1 ล้านล้านบาท อายุ 53 ปี
- Standard Chartered มูลค่าบริษัท 5.9 แสนล้านบาท อายุ 167 ปี
เท่ากับว่าธุรกิจ Revolut ที่มีอายุเพียง 6 ปี กลับมีมูลค่าใกล้เคียงธนาคารชั้นนำของประเทศ
อย่าง Lloyds, Barclays, NatWest และแซงหน้า Standard Chartered ไปแล้ว..
เรื่องราวนี้น่าจะเป็นตัวอย่างที่ดีว่า
เทคโนโลยีสมัยใหม่ ได้เข้ามาดิสรัปต์รูปแบบการทำธุรกิจ และแย่งชิงฐานผู้บริโภคไปจากผู้เล่นรายเดิม ได้อย่างรวดเร็ว โดยกลุ่มธนาคารและบริการทางการเงิน เป็นหนึ่งในอุตสาหกรรมที่นักลงทุนให้มูลค่ากับแนวโน้มดังกล่าวสูงมาก
ถ้ามองย้อนกลับไปเมื่อ 6 ปีก่อน หลายคนคงไม่คิดว่า สตาร์ตอัปฟินเทคน้องใหม่อย่าง Revolut จะก้าวขึ้นมามีมูลค่าธุรกิจ ทัดเทียมกับบริษัทเจ้าตลาด ที่ดำเนินกิจการมาเป็นเวลาหลายสิบปี หรือหลายร้อยปีได้
ดังนั้น ผู้ประกอบการคงต้องปรับตัวอยู่ตลอดเวลา เพื่อตอบสนองต่อความเปลี่ยนแปลงที่จะยิ่งเร็วขึ้นเรื่อย ๆ
เพราะไม่เช่นนั้น ธุรกิจของเราอาจจะเลือนหายไป โดยที่ยังไม่ทันตั้งตัวเลย ก็เป็นได้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-